שרה'לה שרון

שרה (שרה'לה) שרון (נולדה ב-4 בפברואר 1948) היא זמרת ישראלית, מנחת תוכניות שירה בציבור, ומהדמויות הבולטות בישראל בהנחלת הזמר העברי ובתחום השירה בציבור.

ביוגרפיה
שרון נולדה וגדלה בשם שרה אלתר בקיבוץ אשדות יעקב איחוד, למשפחה בת חמישה ילדים. סיימה הכשרה מקצועית כמורה למוזיקה במדרשה ועבדה במקצועה בקיבוץ ובבתי ספר בסביבה עד גיל 50, בו החליטה לפרוש מההוראה. בשנת 1978 הוקם מועדון הזמר של עמק הירדן ביוזמתו של ירוחם כהן מאפיקים, שהיה אז רכז המחלקה לתרבות במועצה האזורית עמק הירדן, ושרון קיבלה את תפקיד ההנחיה של המועדון. בשנות השמונים צולמו תוכניות המועדון לטלוויזיה הישראלית ושרון הפכה לידועה בתחום השירה בציבור, כשהקהל הרחב הצטרף לשירי ארץ-ישראל בהנחייתה. תקליט שהוציאה שרון עם מקהלת המועדון זכה להצלחה רבה.

ב-1993 זכתה שרון עם להקתה החד פעמית "שירו" בתחרות הקדם-אירוויזיון ויחד הם ייצגו את ישראל באירוויזיון 1993 באירלנד. השיר שביצעו, "שירו" (טהרלב - פייקוב), הגיע לבסוף למקום ה-24 מתוך 25. בהופעת האירוויזיון הצטרפה ללהקה הזמרת ורדה זמיר בתור זמרת ליווי.

ב-2000 הופיעה בתפקיד עצמה בפרק בקומדיית המצבים "שמש", ב-2002 הוציאה שרון את אלבום ההופעה "בהופעה חיה", עם להקת "הדור הצעיר", אך הוא לא זכה להצלחה רבה.
ב-2005 השתתפה בתפקיד אורח בעונה השנייה של הסדרה "השיר שלנו", בתור אמו של זוהר (רן דנקר). בשנת 2008 גילם הקומיקאי טל פרידמן את דמותה במערכון בתוכנית "ארץ נהדרת".

בשנת 2018 השתתפה בתוכנית הטלוויזיה "אף פעם לא מאוחר" ברשת לצד רבקה מיכאלי, נורית גפן וציפי פינס.

ב-2022 השתתפה בתפקיד שופטת באחד המערכונים של תוכנית הסאטירה "ארץ נהדרת". ביולי של אותה שנה, בראיון במסגרת המדור "ענייני פנים" של עיתון הארץ, סיפרה שרון כי בשנות ה-80 נשלחה למשימות סודיות בברית המועצות. 

שרון הייתה נשואה ליענק'לה מאז 1967 ועד למותו ב-2023. הוא עבד במפעל בקיבוץ ולאחר מכן שימש כמנהלה האישי. להם ארבעה ילדים.

אחיינה, אבנר אלתר, הוא מחללי אסון המסוקים.

קישורים חיצוניים

הערות שוליים 

זמרות השרות בעברית
אשדות יעקב איחוד: אישים
שירה בציבור בישראל
נציגי ישראל באירוויזיון
משתתפי אירוויזיון 1993
מורות למוזיקה בישראל
מורים למוזיקה בישראל
מתמודדות קדם-האירוויזיון
זמרות ישראליות
זמרים ישראלים
משתתפי אף פעם לא מאוחר
ישראליות שנולדו ב-1948
ישראלים שנולדו ב-1948